Elämä
Lapsista koulitaan ylireippaita, ja se on vaarallista, sanoo psykologi: ”On huolestuttavaa, jos lapsi ei koskaan kiukuttele”
Lapsena Leea Mattila naamioi pahan olonsa reippauden alle. Lastenpsykologina hän toivoo, että vanhemmat oppisivat huomaamaan ylireippaan käytöksen. Mattila on myös Anja Snellmanin haastateltavana HSTV:n Arka paikka -keskusteluohjelmassa.

Joka lauantai Leea Mattila meni äitinsä kanssa mummolaan saunaan. Saunan jälkeen hän söi äidin, mummon ja papan kanssa haukea, jonka sisällä oli riisiä, tilliä ja kananmunaa.
Pieni Leea oli mummon tyttö. Mummo teki savitöitä ja maalasi. Myös Leea sai osallistua taiteen tekemiseen.
Papan polvella Leea kuuli tarinoita. Pappa puhui sodasta ja siitä, mitä oli nähnyt taksikuskina työskennellessään.
Sekin on jäänyt mieleen, millaista oli tulla mummolaan.
”Isovanhempieni silmät oikein syttyivät, kun he näkivät minut. Näin heidän äänestään ja ilmeistään, että olin todella erityinen”, Leea Mattila muistelee lapsuuden kokemuksiaan nyt, 40-vuotiaana.
Äidinkin kanssa oli mukavaa, vaikka he elivät kahdestaan. Äidin kanssa haettiin kirjastosta lastenkirjoja ja käytiin aamukahvilla kahvilassa.
”Äidin ja minun välillä oli paljon hellyyttä ja hassuttelua. Oli sylissä peuhaamista ja yhdessä pötköttelyä.”
Kuulostaa ihanalta lapsuudelta – vaikka Mattilan ollessa 7-vuotias, siihen tulikin särö.
[bookmark: _GoBack]LEEA MATTILA työskentelee lastenpsykologina. Aiemmin hän oli töissä Helsingin ja Uudenmaan sairaanhoitopiirin HUS:n lastenpsykiatriassa ja Helsingin Diakonissalaitoksella lastensuojelussa. Nykyään hän pitää yksityistä vastaanottoa.
Mattila on ehtinyt nähdä uransa aikana paljon oireilevia lapsia, huolestuneita vanhempia – ja mutkalle mennyttä lapsen ja vanhemman vuorovaikutusta. Juuri siihen hän on erikoistunut.
Aina vanhemmat eivät ymmärrä, että ongelma voisi piillä vuorovaikutuksessa. Vanhemmat saattavat tuoda jälkikasvunsa vastaanotolle ja sanoa, että tee tälle kamalalle kakaralle jotain. Korjaa tämä!
”Polku saattaa mennä vaikkapa näin: Lapsella on haastava temperamentti, ja hän käyttäytyy hankalasti. Vanhempi reagoi siihen toistuvasti esimerkiksi kivettymällä tai raivostumalla. Sen vuoksi lapsi alkaa käyttäytyä entistä hankalammin. Syntyy siis itseään ruokkiva negatiivinen kehä, johon molemmat osapuolet vaikuttavat. Tämä kaikki on inhimillistä, näin saattaa käydä kenelle tahansa.”
Mattila ratkoo vuorovaikutuksen ongelmia Theraplay-nimisellä menetelmällä, jossa videokuvataan vanhemman ja lapsen välille rakennettua hetkeä, esimerkiksi leikkiä.
Myöhemmin videota tutkitaan yhdessä vanhemman kanssa. Samalla pohditaan, miltä lapsesta mahtoi tuntua ja mistä hänen käytöksensä johtui.
Mattila ei ole ajatellut yhdestäkään lapsesta, että tämä on tuotu turhaan hänen vastaanotolleen.
”Jos vanhemmilla on huoli, sitä pitää kuunnella.”
Yhdestä piirteestä hän kuitenkin toivoo, että vanhemmat olisivat enemmän huolissaan. Se on lapsen yletön reippaus. Sillä saatetaan jopa ylpeillä: tämä lapsi ei koskaan kiukuttele.
Kyse ei kuitenkaan ole siitä, että nyt sattui perheeseen poikkeuksellisen mukava lapsi.
”Lapsi on voinut oppia kätkemään hankalat tunteensa. Hän ajattelee tulevansa parhaiten hyväksytyksi, kun hymyilee. Se on tapa, jolla saa paikkansa perheessä tienattua.”
Mattila muistuttaa, että lapsiperheen arkeen kuuluvat riidat.
”Se on normaalia, jokapäiväistä elämää, että säröjä tulee. Hyvän suhteen kannalta ei ole kuitenkaan olennaista se, miten paljon tulee säröjä, vaan se, kuinka hyvin osataan korjata rikki mennyt yhteys.”
Yhteyden korjaaminen on aikuisen tehtävä.
”Ei ole hyvä sanoa, että tulet sitten pyytämään minulta anteeksi, kun olet rauhoittunut. Sen sijaan aikuisen tulee mennä lapsen luo ja ilmaista, että olen tässä.”
MATTILAN mielestä Suomessa lastenkasvatuksen ongelma on juuri se, että lapsissa arvostetaan ennen kaikkea reippautta, pärjäämistä ja omatoimisuutta.
”Päiväkodin tapaamisessa saatetaan puhua vain siitä, että 3-vuotias ei osaa vieläkään pukea itse haalaria.”
Reippauteen kuuluu se, että ei saa kiukutella. Vanhempia saatetaan neuvoa, että jos lapsi kiukuttelee, jätä se noteeraamatta. Muuten lapsi oppii, että huono käytös on tapa saada huomiota.
Sen lapsi oppiikin, mutta samalla jotain vakavampaa.
”Sen, että hän ei voi turvautua toisiin, jos hänellä on paha olla.”
Vielä alleviivatummin tämä viestitään, jos lapsi laitetaan huonon käytöksen vuoksi jäähylle, siis yksin huoneeseensa rauhoittumaan.
Eli: jos olet ahdistunut ja kiukuttelet, kukaan ei auta. Sen sijaan tunnemyrskystä pitää selvitä yksin – tai vielä karumpaa, siitä saa jopa rangaistuksen.
Monista suomalaisista aikuisista näkee, että tämä oppi on hyvin sisäistetty.
”Kun on paha olla, käperrytään sisäänpäin. Tunteita ei uskalleta näyttää, eikä toisiin tukeutua. Ulospäin pyritään kyllä näyttämään, että menee tosi hyvin. Lopulta tämä saattaa johtaa mielenterveysongelmiin.”
Mattila muistuttaa, että kiukutteleva lapsi tarvitsee ennen kaikkea lohduttelua ja yhteyttä vanhemman kanssa. Vanhemman myös tulisi miettiä, mikä on lapsen perimmäinen harmituksen syy.
MATTILANKIN piti olla reipas, kun hänen elämänsä muuttui 7-vuotiaana. Silloin hänen äitinsä meni naimisiin. Se oli suuri muutos: Mattila ja äiti olivat olleet siihen saakka niin tiivis yksikkö.
Äiti ja isäpuoli riitelivät paljon. Mattila pyrki käyttäytymään niin, ettei olisi aiheuttanut mitään ylimääräisiä ongelmia.
Mattila koki, että isäpuoli syrji häntä. Kun hän sai pikkuveljen, tilanne vain kärjistyi.
Kuva tilanteesta voisi Mattilan mukaan olla tämä: Kolme muuta istuu sohvalla ja ihailee toisiaan. Pieni Leea istuu yksin nojatuolissa.
Mummola oli tuolloinkin turvapaikka. Häntä lohduttivat myös asiat, joita äiti kertoi hänen biologisesta isästään.
Belgialainen isä oli Mattilalle vieras, sillä isä teki itsemurhan ennen Mattilan syntymää.
”Minulle oli tärkeä tieto, että oma isäni oli ollut ihana. Äiti kertoi, että isä oli maailman kiltein mies, joka olisi pitänyt minusta hyvää huolta ja rakastanut kovasti.”
Uusperheessä oli se hyvä puoli, että koulussa kukaan ei ihmetellyt, miksi perheessä ei ole isää. Kun äiti ja isäpuoli erosivat Mattilan ollessa 11-vuotias, perhe alkoi hänen silmissään vaikuttaa epänormaalimmalta. Avioerot eivät olleet 1980-luvulla niin yleisiä kuin nyt.
”En kehdannut aluksi kertoa edes kavereilleni, että he ovat eronneet.”
Mattilalla on nyt itsellään kaksi poikaa, ja hän on eronnut. Hän uskoo, että hänelle on ollut ammatillisesti hyötyä kaikista kokemuksistaan.
”Ne ovat tehneet minusta inhimillisemmän asiantuntijan.”
MILLAINEN sitten lapsen ja vanhemman vuorovaikutukseen erikoistunut psykologi on äitinä?
”Olen lempeä, huoltapitävä ja leikkisä vanhempi – mutta epätäydellinen.”
Välillä Mattilan tekee mieli alkaa huutaa, kun hän tulee väsyneenä töi

